text: Мазнините по кръста са опасни и при нормално тегло - MegaZdrave.com
  Излишните мазнини в областта на талията показват повишен риск за здравето дори общото телесно тегло да е в границите на нормалното.
  Специалисти обясняват, че тези натрупвания са опасни, тъй като се свързват с повишени нива на холестерол, с развитие на сърдечносъдови заболявания и диабет. Тяхното локализиране около талията е много по-опасно в сравнение със същото количество, но разположено на бедрата например.
  Смята се, че талия от 100 см при мъжете и 85 см при жените са границата на затлъстяването. В обширно изследване на Института по кардиология в Канада са включени 15 000 участници, които са наблюдавани в продължение на 14 години. Вземайки предвид индекса телесна маса и съотношението на обиколката на талията към тази на ханша, лекарите установяват, че хората с нормално тегло, но прекомерни количества мазнини по талията живеят по-кратко.
  До подобни изводи стигат и лекарите от Медицинския център в Бостън. 7 години те наблюдават и анализират данните на 80 000 души на възраст между 45 и 83 години. Американските специалисти приемат за нормално талията на жените да е до 90 см, а на мъжете - до 100. Според тях друг важен показател за повишен риск от сърдечносъдови заболявания и диабет тип II е обиколката на врата. Колкото по-дебел е той, толкова по-ниско е нивото на "добрия" холестерол, а е по-високо съдържанието на глюкоза в кръвта.